
Beskrivelse og synstolkning av forsidebildet
– naturens egen performativitet
Fotograf: Arne Hauge

Tekst: Helena Bichão

Bildet er et fotografi som viser en trestamme som har ligget på bakken en god stund. Bildet er tatt i Norge i en norsk skog. Det er ingen menneskelige kroppsdeler på bildet, men rett i forkant av at bildet ble tatt, har jeg, Helena Bichão, som er biolog, lærerutdanner og en av forfatterne av denne boka, med et lite stikk med fingeren løsnet barken fra treet. Barken datt av og avdekket det intrikate mønsteret på trestammen som vises på bildet. Mønsteret ser ut som symboler tegnet som små streker, og minner om runer risset inn av et ukjent folkeslag for lenge siden. Men mønsteret avdekker isteden en annen historie, skrevet i ulike nyanser av rustbrunt. Mønsteret viser at her, mellom barken og veden, har barkbiller en gang levd. Tuneller gravd av insektene danner disse intrikate mønstrene. Det skjer slik:

Først borer et voksent insekt hull i barken og begynner å grave en tunell. I denne legger hun så sine egg på rekke og rad. Når eggene klekker, begynner larvene å spise det levende vevet mellom barken og veden, og på sin veg lager de disse sentrifugale og vinklede gangene som vi ser på bildet, og som ser ut som streker og symboler. Når larvene har vokst seg ferdig, lager de et puppekammer. Der forvandler de seg videre, gjennom puppestadiet, til voksne biller. Så flyr de til et annet tre, der denne historien gjentar seg.




Kapittel 1
Performativ læring for performativ utdanning
Tone Pernille Østern, Thomas Dahl, Ingrid Bjørkøy, Sunniva Skjøstad Hovde, Polina Golovátina-Mora og Rose Martin

Denne boka er skrevet gjennom diffraksjon mellom oss seks redaktører og forfatterne som har vært med på å skape boka. Med diffraksjon mener vi at den har blitt til i møte mellom oss der vi uttrykkelig har vært ute etter å bekrefte hverandres ulikheter og orientere oss mot hva som blir skapt når vi lytter til, lar oss berøre og bevege av og samskape sammen med hverandre. Simon Ceder ved Konstfack i Stockholm er en av mange som har orientert diffraksjon – opprinnelig et begrep fra fysikken – spesifikt mot utdanningspraksis og -filosofi. Han trekker fram tre sentrale metodologiske aspekter av diffraksjonsbegrepet: multiplicity, affirmativity og creation (Ceder 2015, 1). Med «multiplicity» mener han at diffraksjon som metodologi handler om å bekrefte (affirm) ulikhet og dermed jobbe gjennom en skapende tilnærming i utdanningspraksis og -forskning. Det forsøker vi med denne boka.

Vi jobber på utdanningsfeltet og er sammenfiltret med feltet. Boka er et forsøk på ansvarsframskrivning (ikke fraskrivning) av oss og bokas forfattere, som er aktive aktører som skaper, samskaper og gjør utdanning som felt. Med det mener vi at vi er en del av utdanningsfeltet på en aktiv og medskapende måte, og at vi også har ansvar for feltet. For oss har nødvendigheten av å forstå, holde fast ved og stå opp for læring som performativ læring blitt alt mer påtvingende i et utdanningssystem som skriker etter radikal fornyelse. Modernismens krampaktige grep om kunnskap som noe ferdigdefinert, noe universelt, noe uaffektert må vike. Det er ikke sant at hvis vi alle bare lærer oss å forvalte kunnskapen og videreføre systemet som det er, så vil den eksisterende kunnskapen og systemet reprodusere utdanning på en måte som vil redde oss fra oss selv. Nei, det er en måte å forstå utdanning på som kun skaper fremmedgjøring, som distanserer oss fra læringens, undervisningens og kunnskapingens vidunderlige transformative potensial, og som samtidig distanserer oss fra hverandre og fra verden.


Performativ læring som ontologisk prosjekt

Med denne boka vil vi vende tilbake til (return, jf. Barad 2007) eller komme fram til, litt avhengig av hvordan man ser på det, læringens skapende og samskapende potensial. Vi kaller dette performativ læring. Vi kaller det ikke «performative perspektiver» på læring, siden slike perspektiveringer på læring får «læring» til å forbli en konstant, noe statisk og urørlig, som vi kan anlegge forskjellige perspektiver på. Ceder (2015, 2) skriver følgende om diffraksjon som metodologi for utdanningsfilosofi:


What conjuncts the theories used in post-qualitative research is a renewed focus on ontology, which they have in common with posthumanist and new materialist theories (Åsberg, Hultman & Lee, 2012; Dolphijn & van der Tuin, 2012). What is at stake here is not to create new methodologies in order to bring more perspectives to the research. That kind of perspectivism is suggesting that the phenomena is one (e.g. a real, stable ontology), and that the knowledge of the phenomena is multiple (e.g. multiple epistemologies). One of the inspirations here is Mol (2002) who studies how medical practices not only can be described in multiple ways, but also actually are multiple. This is an example of why new importance has been given to ontology instead of epistemology within post-qualitative research.



Med boka, og med våre utdanningspraksiser, vil vi altså mer enn å perspektivere. Vi vil endre forståelsen av hva læring er ontologisk, og hvordan læring fungerer epistemologisk. Vi vil undersøke hvilke strategier og verktøy som fremmer performativ læring metodologisk, og hvordan ontologi (hvordan verden er), epistemologi (hvordan vi kan få kunnskap om verden), forskningsmetodologi og didaktikk samhandler, former og beriker hverandre gjennom diffraksjon. Derfor handler denne boka om performativ læring, og siden den går ontologisk til verks på forståelsen av «læring», så er den radikal.

Så hva er da performativ læring? I kapittel 2 Per-form – å forstå og forsterke læring som performativ undersøker vi performativitetsbegrepet (Østern og Dahl). Der artikulerer vi hvordan performativ læring framhever at læring og kunnskap skapes, uttrykkes og deles språklig, kroppslig og ved hjelp av ulike materialiteter, samt at læring (og undervisning) er grunnleggende relasjonelt. Både elever/studenter og lærere er kroppslige og affekterte i læringsøyeblikkene, kunnskapen er situert og de skarpe skillene mellom natur/kultur, kropp/kognisjon, teori/praksis og lærer/student/elev utfordres og mykner. Porøsitet oppstår, og delene er sammenfiltret. Når du leser denne boka, er du også aktiv, som vi var da vi skrev den. Performativ læring poengterer hvordan det vi kaller læring, skjer som en kontinuerlig pendling mellom det å være et virkelighetsbeskrivende og et virkelighetsproduserende fenomen. Med andre ord: Den kunnskapen som skapes og samskapes i læringen, er kunnskap som både representerer verden(er) og gjør verden(er). Noe blir annerledes – den pedagogiske agendaen blir ikke bare kunnskapende, men også verdensgjørende (Haraway 1992). Performativ læring er dermed både skapende og samskapende, bekreftende av ulikheter, nysgjerrig og våken, kritisk og åpnende og berører alltid etiske dimensjoner. Den er etisk fordi når læring forstås som aktivt skapende og samskapende, tvinger det fram en tydeliggjøring av ansvaret som ligger i å jobbe med læring og i det å lære. Man må ta ansvar for det man er med på å skape.

Denne boka har blitt til fordi vi hadde nådd et punkt i våre lærergjerninger der behovet for fornyelse hadde kommet til et «point of no return». Alt vi erfarer i våre læringsprosesser, sammenfiltret i prosesser der læring skjer, forteller oss at læring er performativt, risikofylt og utemmelig. Jo mer vi prøver å temme læringen, desto mer feil blir det. Det blir mindre læring, mer overføring av ferdige biter av kunnskap – kunnskapsbiter som alle reflekterer et modernistisk system som har som hovedmål å videreføre seg selv som system, med systemets innebygde privilegier når det gjelder hvem som kan og får lov til å være skapende og samskapende og innenfor hvilke grenser. Å temme læring med modernismens tøyler skaper redsel – redsel for å ikke kunne, ikke kunne måles, ikke være god nok i sammenligninger, for å være dum, for å være feil, for å trå feil, for å rubbe balanser. Igjen: Læringens, undervisningens og kunnskapingens vidunderlige transformative potensial for å bli seg selv, å bli sammen og å bli håpefull går tapt mens man temmer. Vi, redaktørene, føler at vi må gjøre det motsatte: sette læringen fri, åpne for det uforutsigbare, dyrke lytting, bekreftelse og samskaping. Å skrive eller å gjøre boka har vært vår måte å skrive fram selve begrepet – performativ læring – og samtidig har vi skrevet fram hva performativ læring kan aktivere, gjøre, bety, sette i stand til, bidra til, provosere, endre og transformere. Performativ læring er aktivt og aktiverende, men også lyttende og oppmerksomt fordi det er så relasjonelt. Det interessante er hva det setter i gang hos deg, og hva det utfordrer og bidrar med i din praksis og i din tenkning.

Vi initierte altså denne boka – Performativ læring – skapende og samskapende utdanning – fordi vi alle er dypt opptatt av utdanning. Med dybde mener vi ikke at vi tror på noe dypere og noe mer overflatisk i utdanning, men at vi er pasjonert og lidenskapelig opptatt av utdanning. (Vårt utdanningsengasjement er ikke bare lidenskapelig, men også vitenskapelig: Affekt og kunnskap er ikke distanserte, men sammenhengende, og vitenskap trenger affekt for å bli til.) Vi, redaktørene, og forfatterne av denne boka er alle enten lærere eller lærerutdannere (i tillegg til at vi er mye annet også – filosofer, musikere, dansere, jordbrukere, innvandrere, mødre, fedre, søsken, hundeeiere, katteelskere, ledere og ansatte, for å nevne noe). Det betyr at læring, undervisning, kunnskap, danning og utdanning er vårt primære arbeidsfelt, samtidig som vi tenker på læring i de andre ulike sammenhengene vi inngår i. Som aktører på utdanningsfeltet er vi drevet sammen av en uro for hva utdanning har blitt i et neokapitalistisk samfunn. Vi er helt enige i utdanningens dannelsesoppdrag og at utdanning og samfunn henger tett sammen, men vi spør oss hva det betyr å være en «god samfunnsborger». God på hvilken måte? God for hva da? For hvem? Hvem får lov til å være god? Hvem og hva blir definert som «annen»? Hvem eller hva faller utenfor radaren? Betyr det å være en god samfunnsborger å kunne representere og videreføre et eksisterende system, eller betyr det å lære seg å stoppe opp, vurdere hvor vi er på veg, å ha kraft til å bidra til endring (av kunnskap og måter å skape kunnskap på) istedenfor videreføring (av kanskje utdatert kunnskap og måter å skape kunnskap på)? Og hvem får lov til å være skapende og samskapende? Blir alle invitert, inkludert, inn i de samskapende fellesskapene på en måte der deres ulikheter blir bekreftet og der diffraksjon, endring gjennom bekreftelse av ulikhet, skjer? Vi tror ikke det. Kapittel 6 Kroppsøving, idrett og dans som skapende steder for performativ læring (Vedul-Kjelsås, Øyen og Elnan), kapittel 9 Performativ læring som antirasistisk pedagogikk (Golovátina-Mora og Martin) og kapittel 10 Et performativt fellesskap – performative kunnskapssyn, diskusjoner og omsorg som verktøy for å dekolonisere musikk- og dansepraksiser (Hovde og Smzy Maulidi) er diffraksjoner om betydningen av performativitet for å kunne jobbe likestillende og bekreftende av ulikhet som en verdi.



Performativ didaktikk

Boka handler om performativ læring, for det er synet på læring som er det ontologiske, det som står på spill. Synet på læring har avgjørende betydning fordi det har enorm kraft på didaktiske praksiser og organisering av utdanningsarenaer. Med andre ord: Performativ læring har konsekvenser for didaktikken, for kunsten å undervise. Kapittel 4 Destabilisering, mangfoldig læring og tillit – samtaler om performativ undervisning i lærerutdanning (Bjørkøy og Hovde) drøfter nettopp dette.

Vi vil framheve kunsten i didaktikken, der vi forstår kunstneriske arbeidsprosesser og metoder som noe åpent, utemt og undersøkende. Performativ læring krever en performativ didaktikk. En performativ didaktikk flytter spillebrikkene for etablert og dominerende didaktikk på utdanningsfeltet. Den performative didaktikken utfordrer ideer om formidlingspedagogikk, om kunnskap som kunnskapsbiter som kan overføres fra lærer til elev og om læring som kroppsløs, uaffektert og individuell. Det performative er isteden skapende, relasjonelt og tilblivende. Både elever, studenter og lærere blir – med performativ læring – aktive, skapende, affekterte og relasjonelle idet de designer egne læringsprosesser eller egen undervisning. «Lærer – verdens viktigste yrke» er et slogan ofte brukt av lærerutdanninger. Den amerikanske astronauten Christa McAuliffe sa følgende: «I touch the future. I teach.» Begge uttrykk inneholder en bevissthet om hvordan læring er så sterkt formende at det rører ved framtiden – den framtid som barn og unge skal leve i og ta ansvar for. Vi leser begge uttrykkene som å inneholde både en stolthet, glød og villighet til å ta det ansvaret for framtiden som lærerprofesjonen innebærer. Pedagogikkens oppgave er å stimulere til muligheter for hvordan vi kan engasjere oss og eksistere i og med verden og erkjenne annerledeshet og integritet til det og den som er annerledes, skriver utdanningsfilosofen Gert Biesta (2021, 23 og 74). Med en performativ didaktisk tankegang innebærer kunsten å undervise å skape plass og muligheter for læring, å fasilitere for å kjenne igjen rom for læring, å ville engasjere seg i dem og å skape nye rom for læring. Måten man arbeider didaktisk og legger til rette for læring på, er læreres store mulighetsrom og etiske ansvar. Formen på og innholdet i undervisningen innebærer en berøring av framtiden, en verdensgjøring. Kapittel 8 Langsom utdanning – om det performative i å lære med insekter (Bichão og Østern) fokuserer på performativ læring i møte med andre-enn-menneskelige levende vesener som vi deler livet på planeten med, og dermed på utdanningens bærekraft i et langt og langsomt perspektiv.

Med kapitlene i denne boka poengterer forfatterne at læreres didaktiske design er en praksis: Den er levende, formbar, delvis uforutsigbar og relasjonell. Den kan formes og omformes, som perform indikerer: En performativ didaktikk handler om formskaping, stadig formskaping av rom for læring (se kapittel 2, Per-form − å forstå og forsterke læring som performativ, av Østern og Dahl). Flere av kapitlene i boka har avspark i hvordan forfatterne jobber med å utvikle performative didaktiske praksiser, som kapittel 5 Bokstavenes forunderlige verden – performative arbeidsmåter gir form til framvoksende litterasitet på førstetrinnet (Bern og Østern) og kapittel 7 Performative impulser i høyere utdanning (Wallin, Østern og Strømme). I tråd med Biesta framhever vi altså med denne boka at læring er mer enn å begripe, tilegne seg kunnskaper og forståelser av det som er «der ute» og som man skal fatte. Det å skape performative didaktiske praksiser flytter isteden fokus fra kunnskap som begripelse av noe som allerede eksisterer der ute i verden, til læring, undervisning og kunnskap-ing som skaping og samskaping. Fokus blir på hva læring og undervisning setter i gang og skaper, med oss selv som en del av verden, og som muliggjør å eksistere i og med verden (Biesta 2021). Ja, vi spør oss faktisk, i diffraksjon med Haraway (1992), om performativ læring kan tangere verdensgjøring i bokas avsluttende kapittel 11 Skapende, samskapende og verdensgjørende? Performativ læring som pedagogisk agenda (Østern, Bjørkøy og Golovátina-Mora).



Diffraksjon

Prosessen med å skrive denne boka startet ikke med diffraksjon, men den endte i diffraksjon. Diffraksjon som kunnskapsfilosofisk ontologi og metodologi ble helt nødvendig for å gi boka den sammenhengende forskningslogikken den trenger. Etter å ha skrevet alle kapitlene så vi at de var en rekke diffraksjoner. Derfor skrev vi til slutt kapittel 3 Diffraksjon i performativ læring (Dahl, Golovátina-Mora og Østern). Det handler om diffraksjon i læring. Men vi skriver noe kort om diffraksjon allerede her fordi det trenges som en diffraktiv dytt inn i resten av boka.

Diffraksjon er et kraftfullt begrep som er introdusert av de feministiske mer-enn-humanistiske (more-than-humanist) filosofene Donna Haraway (1992) og Karen Barad (2007, 2014). Mer-enn-humanistisk betyr ikke noen nedskriving av menneskeverdet, men at filosofien inkluderer fokus også på ikke-menneskelige aktører som dyr, insekter og planter og deres rett til et liv på jorden sammen med mennesker. Tingene og det materielle forstås som aktører i det mer-enn-humanistiske – vi er sammenfiltret med dem, og vi er selv levende, biologisk og diskursivt materiale. Den dominerende humanistisk orienterte filosofien har ikke respektert de ikke-menneskelige aktørene, og den filosofi som kan kalles mer-enn-humanistisk, er en utvidelse av et menneskesentrert ståsted til et ståsted som ønsker å ivareta både mennesker og alt annet levende liv. Diffraksjon som ontologi og metodologi er særlig utviklet av Barad. Fra Barad har diffraksjon blitt plukket opp og har hatt en eksplosiv utbredelse på en lang rekke felt, som utdanning, samfunnsvitenskap, design og kunst (f.eks. Barla 2021; Ceder 2015; Golańska 2023; Hickey-Moody, Palmer og Sayers 2016; Jamouchi 2023; Jusslin 2020; Murris 2022). Diffraksjon er fokusert på å åpne og bekrefte ulikhet og kompleksitet. Den gir rom for det uventede, også det som ikke-menneskelige aktører bidrar med. Diffraksjon oppleves som en befrielse og gir håp for mange forskere, blant annet oss, i en alt mer kontrollert og strømlinjeformet pedagogisk verden. Diffraksjon utfordrer det veletablerte fenomenet refleksjon i utdanning (les mer om det i kapittel 3 Diffraksjon i performativ læring). Mens refleksjon lett skaper likhet (speiling tilbake til utgangspunktet), åpner diffraksjon for ulikhet.

Vi oppfatter diffraksjon som et kraftfullt og fruktbart metodologisk og analytisk verktøy for å skape plass for relasjonell ulikhet, flytende, fleksible og ansvarsfulle utdanningsrom, rom for kollektive dynamikker (Manning 2010) og kollektive læringsmiljøer. Vi oppfatter også at siden performativ læring er nomadisk, dynamisk og relasjonell, akkompagneres læring som performativ ufrakommelig av diffraksjon. Derfor måtte vi skrive kapittel 3 om diffraksjon som sammenfiltret forskningslogikk for hele boka. Det diffraktive tillater og åpner for performative didaktiske design for sense-making, læring, forskning, kunnskaping og kunstskaping. Diffraksjon er også et kunnskapsprosjekt som åpner for og er dedikert til sosial rettferdighet og ønske om transformasjon gjennom utdanning, siden diffraksjonens logikk er å bekrefte ulikhet i samskapende bevegelser (Barla 2021; O’Donnell og Sadlier 2023; Osberg 2019).

Performativ læring – skapende og samskapende utdanning har blitt en vitenskapende antologi som har alle som er pasjonert, lidelsesfullt og håpefullt opptatt av utdanning som målgruppe. I en tid med store utfordringer når det gjelder demokrati, likeverd, mangfold og sosial og miljømessig bærekraft, har performativ læring mulighet til å bidra til medskaping og samskaping og dermed likestillende og inkluderende, didaktiske praksiser. Kanskje kan performativ læring bidra til verdensgjøring som pedagogisk agenda (Juelskjær 2020)?

